《呈周清溪》
宋代·褚伯秀

清溪千仞馀，中有一道士。彼亦何人斯，景纯慕若此。

吾乡汝南英，大涤隐君子。好客仍收书，东老未足拟。

竹宫需贤才，师命促共理。无心云出岫，有类月印水。

乐与物为春，自然人鉴止。二千年再来，雅号乃默契。

挈世返真淳，为教立仪轨。潜增翠蛟润，益壮天柱势。

近闻筑玄都，崇岗枕龙耳。充庭兰玉茂，五云楼阁起。

笙鹤时往来，尘寰一俯视。纷争梦未醒，王侯到蝼蚁。

君壮我垂老，别日嗟激矢。相逢且尽欢，升仙不如醉。

作者简介：名或作师秀。宋临安钱塘人，号雪巘。博学有卓行。宋末入天庆观为道士，以清苦节行著闻。有《南华真经义海纂微》。